

In memoriam prof. univ. dr. Octavian Roske (1956-2023)


[bookmark: _GoBack]Facultatea de Limbi și Literaturi Străine a Universității din București anunță, cu profundă tristețe, trecerea în neființă a domnului prof. univ. dr. Octavian Roske, directorul Departamentului de Engleză al Universităţii din Bucureşti în perioda 2008-2021, cercetător științific gradul I la Institutul Național pentru Studiul Totalitarismului al Academiei Române, secretar științific al Consiliului Științific al Institutului Național pentru Studiul Totalitarismului al Academiei Române și redactor–șef al revistei Arhivele totalitarismului.

Încă de când era student, a fost un intelectual remarcabil, care lasă în urmă o operă greu de egalat. Specializat în americanistică, autor a nenumărate volume de anglistică şi despre totalitarism, Octavian Roske şi-a câştigat un loc binemeritat în cultura română.

„Ochii lui, cu expresia lor caldă, afectuoasă, de o mare delicateţe, discreţie, generozitate și zâmbetul lui luminos şi bucuria cu care ajuta absolut pe toată lumea nu s-au schimbat niciodată. Lumina din sufletul lui a potolit multe furtuni în existenţa lui profesională şi i-a câştigat prieteni devotaţi, pentru care dispariţia lui lasă un gol imens. Ne va lipsi tuturor zâmbetul şi generozitatea lui. Condoleanţe familiei îndoliate. Dumnezeu să-l ocrotească în lumină. Va rămâne în sufletele tuturor celor ce l-au cunoscut”, a transmis colectivul FLLS. 
Dumnezeu să-l odihnească în pace!
